幽縶書情通簡知己
作者：駱賓王
朝代：唐

paragraphs: 昔歲逢楊意，觀光貴楚材。
穴疑丹鳳起，場似白駒來。
一命淪驕餌，三緘慎禍胎。
不言勞倚伏，忽此遘邅迴。
驄馬刑章峻，蒼鷹獄吏猜。
絕縑非易辨，疑璧果難裁。
揆畫慙周道，端憂滯夏臺。
生涯一滅裂，岐路幾裴徊。
青陸春芳動，黃沙旅思催。
圓扉長寂寂，疎網尚恢恢。
入穽先搖尾，迷津正曝腮。
覆盆徒望日，蟄戶未經雷。
霜歇蘭猶敗，風多木屢摧。
地幽蠶室閉，門靜雀羅開。
自憫秦冤痛，誰憐楚奏哀。
漢陽窮鳥客，梁甫臥龍才。
有氣還衝斗，無時會鑿坏。
莫言韓長孺，長作不然灰。